b'\n_START_ARTICLE_\nGegar\n_START_SECTION_\nUlkomuoto\n_START_PARAGRAPH_\nGegar muistuttaa erehdytt\xc3\xa4v\xc3\xa4n paljon basenjia. Se on pienikokoinen, korkeuttaan pidempi, pystykorvainen, tiivisrunkoinen ja voimakas maatiaismainen koira. Se on rungoltaan kevyt, mutta vankkarakenteinen. P\xc3\xa4\xc3\xa4 on kolmionmuotoinen, silm\xc3\xa4t mantelinmuotoiset ja korvat suuret. Niska on kohtuullisen pitk\xc3\xa4 ja runko pitk\xc3\xa4. Suorien raajojen takakulmaukset ovat niukat. Sel\xc3\xa4n p\xc3\xa4\xc3\xa4lle kiertyv\xc3\xa4 h\xc3\xa4nt\xc3\xa4 on lyhyt. V\xc3\xa4ritys on brindle tai punainen, joko yksiv\xc3\xa4rinen tai valkoisin merkein. Urosten s\xc3\xa4k\xc3\xa4korkeus on 38-43 cm ja paino 10-14 kg; nartuilla vastaavat mitat ovat 35,5-40,5 cm ja 8-12 kg.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRotu on \xc3\xa4lyk\xc3\xa4s, eloisa, ketter\xc3\xa4, siistik\xc3\xa4yt\xc3\xb6ksinen, uskollinen ja helppo kouluttaa. Se on omistajaansa kohtaan lempe\xc3\xa4, mutta suhtautuu vieraisiin ep\xc3\xa4luuloisesti. Oikein sosiaalistettuna se tulee eritt\xc3\xa4in hyvin toimeen lasten, muiden koirien ja muiden el\xc3\xa4inten kanssa. Sill\xc3\xa4 on erinomainen hajuaisti ja voimakas mets\xc3\xa4stysvietti. Se vaatii paljon liikuntaa ja aktiviteetteja.\n_START_SECTION_\nAlkuper\xc3\xa4\n_START_PARAGRAPH_\nVuonna 1975 Germ\xc3\xa1n Garc\xc3\xada aloitti jalostuksen sukupuuttoon kuolleen alkukantaisen kolumbialaisen rodun, basenjin ja kaanaankoiran avulla. Tarkoituksena oli luoda oma kansallinen koirarotu, koska muillakin latina-Amerikan valtioilla oli sellainen. Nykyisin se on levinnyt Bogot\xc3\xa1n, Ibagu\xc3\xa9n ja los Llanosin alueille ja kokonaispopulaatio k\xc3\xa4sitt\xc3\xa4\xc3\xa4 200 yksil\xc3\xb6\xc3\xa4.'